CELEX: 32021D0793
Language: el
Date: 2021-03-26 00:00:00
Title: Απόφαση (EE) 2021/793 του Συμβουλίου της 26ης Μαρτίου 2021 για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης, αφενός, και της κυβέρνησης της Γροιλανδίας και της κυβέρνησης της Δανίας, αφετέρου, και του πρωτοκόλλου εφαρμογής της

18.5.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 175/1
               
            
         ΑΠΟΦΑΣΗ (EE) 2021/793 ΤΟΥ ΣΥΜΒΟΥΛΙΟΥ
         της 26ης Μαρτίου 2021
         για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης, αφενός, και της κυβέρνησης της Γροιλανδίας και της κυβέρνησης της Δανίας, αφετέρου, και του πρωτοκόλλου εφαρμογής της
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 43, σε συνδυασμό με το άρθρο 218 παράγραφος 5,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Στις 9 Δεκεμβρίου 2019, το Συμβούλιο εξουσιοδότησε την Επιτροπή να αρχίσει διαπραγματεύσεις με την κυβέρνηση της Γροιλανδίας και την κυβέρνηση της Δανίας με σκοπό τη σύναψη νέας συμφωνίας σύμπραξης στον τομέα της βιώσιμης αλιείας και νέου πρωτοκόλλου εφαρμογής της.
                  
               
                     (2)
                  
                  
                     Οι διαπραγματεύσεις ολοκληρώθηκαν επιτυχώς με τη μονογράφηση της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης, αφενός, και της κυβέρνησης της Γροιλανδίας και της κυβέρνησης της Δανίας, αφετέρου («συμφωνία σύμπραξης») και του πρωτοκόλλου εφαρμογής της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης, αφενός, και της κυβέρνησης της Γροιλανδίας και της κυβέρνησης της Δανίας, αφετέρου, («πρωτόκολλο») στις 11 Ιανουαρίου 2021.
                  
               
                     (3)
                  
                  
                     Η συμφωνία σύμπραξης καταργεί τη συμφωνία σύμπραξης στον τομέα της αλιείας μεταξύ της Ευρωπαϊκής Κοινότητας, αφενός, και της κυβέρνησης της Δανίας και της τοπικής κυβέρνησης της Γροιλανδίας, αφετέρου (1), η οποία τέθηκε σε ισχύ στις 28 Ιουνίου 2007.
                  
               
                     (4)
                  
                  
                     Στόχος της συμφωνίας σύμπραξης και του πρωτοκόλλου είναι να παράσχει στην Ένωση, στην κυβέρνηση της Δανίας και στην κυβέρνηση της Γροιλανδίας τη δυνατότητα να συνεργαστούν στενότερα με σκοπό την περαιτέρω προώθηση της ανάπτυξης βιώσιμης αλιευτικής πολιτικής, καθώς και της υπεύθυνης εκμετάλλευσης των αλιευτικών πόρων στα ύδατα της Γροιλανδίας.
                  
               
                     (5)
                  
                  
                     Για να διασφαλιστεί η ταχεία έναρξη των αλιευτικών δραστηριοτήτων των σκαφών της Ένωσης, και σύμφωνα με το άρθρο 15 της συμφωνίας σύμπραξης και το άρθρο 12 του πρωτοκόλλου, η συμφωνία σύμπραξης και το πρωτόκολλο θα πρέπει να εφαρμοστούν προσωρινά από την ημερομηνία υπογραφής τους.
                  
               
                     (6)
                  
                  
                     Επομένως, η συμφωνία σύμπραξης και το πρωτόκολλο θα πρέπει να υπογραφούν και να εφαρμοστούν προσωρινά, εν αναμονή της ολοκλήρωσης των αναγκαίων διαδικασιών για την έναρξη ισχύος τους,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Εγκρίνεται, εξ ονόματος της Ένωσης, η υπογραφή της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης, αφενός, και της κυβέρνησης της Γροιλανδίας και της κυβέρνησης της Δανίας, αφετέρου («συμφωνία σύμπραξης») και του πρωτοκόλλου εφαρμογής της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης, αφενός, και της κυβέρνησης της Γροιλανδίας και της κυβέρνησης της Δανίας, αφετέρου («πρωτόκολλο»), με την επιφύλαξη της σύναψης των εν λόγω πράξεων (2).
         
         
            Άρθρο 2
            Ο πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδια να υπογράψουν τη συμφωνία σύμπραξης και το πρωτόκολλο εξ ονόματος της Ένωσης.
         
         
            Άρθρο 3
            Η συμφωνία σύμπραξης εφαρμόζεται προσωρινά, σύμφωνα με το άρθρο 15 της συμφωνίας σύμπραξης, από την ημερομηνία της υπογραφής της (3), εν αναμονή της ολοκλήρωσης των αναγκαίων διαδικασιών για την έναρξη ισχύος της.
         
         
            Άρθρο 4
            Το πρωτόκολλο εφαρμόζεται προσωρινά, σύμφωνα με το άρθρο 12 του πρωτοκόλλου, από την ημερομηνία της υπογραφής του (3), εν αναμονή της ολοκλήρωσης των αναγκαίων διαδικασιών για την έναρξη ισχύος του.
         
         
            Άρθρο 5
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 26 Μαρτίου 2021.
            
               
                  Για το Συμβούλιο
               
               
                  Η Πρόεδρος
               
               A. P. ZACARIAS
            
         
         
            (1)  ΕΕ L 172 της 30.6.2007, σ. 4.
         
            (2)  Βλέπε σελίδα 3 της παρούσας Επίσημης Εφημερίδας.
         
            (3)  Η ημερομηνία προσωρινής εφαρμογής της συμφωνίας σύμπραξης και του πρωτοκόλλου θα δημοσιευτεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.